tartuNLP/wikipedia-smugri-20251201 huggingface dataset:
Aavelaiva

Aavelaiva tarkoittaa merenkulussa ja merenkulkuperinteissä yleensä tuuliajolla olevaa alusta, joka purjehtii ilman miehistöä. Merenkulun aavelaivat ovat myös kummitustarinoiden ja merenkulkuperinteen myyttien keskeinen elementti. Myyttien ja kummitustarinoiden aavelaivoista tunnetuin lienee "Lentävä hollantilainen", miehistönsä hylkäämistä laivoista kenties purjealus "Mary Celeste".
Merenkulun myyteissä ja kummitustarinoissa aavelaivat ovat kirottuja aluksia, jotka katoavat ja ilmestyvät selittämättömästi ja joiden miehistönä on aaveita, kirottujen merimiesten haamuja. Merenkulkuperinteen mukaan aavelaivan näkeminen ennustaa näkijälleen pahaa.
Pohjoiskorealaiset aavelaivat.
Pohjoiskorealaiset aavelaivat ovat Pohjois-Koreasta Japaniin ajelehtineita aavelaivoja. Miehistö on aluksen löytyessä yleensä jo kuollut, esimerkiksi nälkään. Aluksia löytyy paljon, esimerkiksi vuonna 2017 niitä löytyi 104. Joskus harvoin miehistö on löytynyt elossa. Syyksi näille aavelaivoille arvellaan Pohjois-Korean hallinnon asettamia saalisvaatimuksia, jotka pakottavat alukset kauaksi. Alukset ovat myös teknisesti puutteellisia, mikä selittää haaksirikkojen yleisyyttä.
Jerusalemin suutari

Jerusalemin suutari eli vaeltava juutalainen on hahmo keskiajan kristillisissä tarinoissa, jotka levisivät Euroopassa 1200-luvulla ja tulivat osaksi kristillistä mytologiaa. Tarinoiden mukaan Jeesusta ristintiellä pilkannut juutalainen kirottiin vaeltamaan maailmassa Jeesuksen toiseen tulemiseen asti. Rikkomuksen tarkka luonne kuten hahmon ominaisuudetkin vaihtelevat tarinoittain: joissakin hän on suutari, joissakin Pontius Pilatuksen portinvartija ja joissakin roomalainen eikä juutalainen. Hahmon oikea nimi on eri tarinoissa Melmoth, Ahasuerus, Matathias, Buttadeus, Cartophilus, Isaac Laquedem tai Ahasverus. Joidenkin tulkintojen mukaan Jerusalemin suutari on juutalaisen heimon henkilöitymä ja vaellus viittaa diasporaan.
Väitteiden mukaan vaeltavasta juutalaisesta tehtiin näköhavaintoja 1500–1800-luvuilla.
Ahasverus on kirjallisuudessa käytetty hahmo. Pär Lagerkvist on kirjoittanut romaanin "Ahasveruksen kuolema" ja myös Eugène Suen romaani "Vaeltava juutalainen" käsittelee aihetta.
Nils Erik Wickberg

Nils Erik ”Nisse” Wickberg (10. syyskuuta 1909 Helsinki – 11. heinäkuuta 2002 Helsinki) oli suomenruotsalainen arkkitehti ja kirjailija. Wickberg oli Teknillisen korkeakoulun pitkäaikainen rakennustaiteen historian ja tyyliopin professori.
Wickberg varttui keskiluokkaisen helsinkiläisperheen ainoana lapsena. Hänen isänsä oli kirjanpainaja Axel Wickberg ja äitinsä Alina o.s. Nyman, joka hoiti kotia. Perhetausta ei juuri vaikuttanut Wickbergin arkkitehtoniseen ja taiteelliseen suuntautumiseen.
Wickberg teki huomattavan elämäntyön arkkitehtuurin historian tutkijana ja opettajana. Häntä on suorastaan kutsuttu useiden suomalaisten arkkitehtisukupolvien kasvattajaksi. Wickberg oli paneutunut erityisesti uusklassismin ja barokin arkkitehtuuriin sekä yleensä eurooppalaiseen kaupunkikulttuuriin. Hän oli myös yksi ensimmäisistä historiallisen rakennuskulttuurin säilyttämisen voimakkaista puolustajista Suomessa. Wickberg järjesti vuosien mittaan sekä arkkitehtiopiskelijoiden että ystäviensä kanssa ulkomaille lukuisia ekskursioita, joista tuli hyvin suosittuja.
Nils Erik Wickberg oli toisaalta yksi modernismin puolestapuhujista taistellessaan 1940-luvun uusromanttisia suuntauksia vastaan. Wickberg näki, että paluu perinteisille linjoille olisi kohtalokas romahdus paitsi rakennustaiteelle myös kaikille muille luovan taiteen muodoille. Arkkitehdin työssään Wickberg antoi kuitenkin merkittävimmän panoksen restaurointihankkeiden suunnittelussa. Hänen restaurointitöistään voidaan mainita Korppoon, Kurikan, Tampereen ja Porvoon kirkot sekä Hämeen linna. 
Wickberg toimi pitkään "Arkkitehti"-lehden päätoimittajana, jolloin hänellä oli merkittävä rooli suomalaista nykyarkkitehtuuria koskevassa keskustelussa. Hän osallistui myös monien asiantuntijaelimien ja organisaatioiden toimintaan ja kuului muun muassa Suomen Rooma-instituutin valtuuskuntaan. Arkkitehtuurin ja rakennustaiteen historian asiantuntemuksen ohella Wickberg oli lisäksi hyvin monipuolinen kulttuuripersoona. Hän oli taidemaalari ja piirtäjä, säveltäjä ja pianisti sekä kirjailija, esseisti, runoilija ja aforisti.
Kirjailijana Wickberg oli erityisen merkittävä monien arkkitehtuuria ja rakentamiskulttuuria käsittelevien teosten kirjoittajana. Teokset olivat usein luonteeltaan poleemisia ja kriittisiä. Toisaalta Wickberg oli myös palkittu esseisti, ja hän kirjoitti lisäksi muun muassa kaksiosaisen omaelämäkerrallisen romaanin.
Wickbergillä ei ollut omaa perhettä, ja hän testamenttasi kaiken jäämistönsä Teknilliselle korkeakoululle. Monipuolinen ja laaja irtaimisto on sittemmin jaettu eri alojen kirjastoihin ja arkistoihin säilytettäväksi. Wickbergin Helsingin Kapteeninkadulla sijainnut arvokas kulttuurikoti oli pohjana Teknilliseen korkeakouluun vuonna 2003 perustetulle Wickbergin rahastolle. Rahaston varoilla edistetään arkkitehtuurin ja ensisijaisesti arkkitehtuurin historian opetusta ja tutkimusta.
Galina Kukleva

Galina Aleksejevna Kukleva (, s. 21. marraskuuta 1972) on entinen venäläinen ampumahiihtäjä ja olympiavoittaja.
Kukleva saavutti ampumahiihdossa yhteensä yhdeksän arvokisamitalia, joista kaksi tuli henkilökohtaisilta matkoilta. Hän voitti Naganon 1998 olympiakisoissa kultaa 7,5 kilometrin kilpailussa, jossa minuutin hänen jälkeensä lähtenyt Saksan Uschi Disl hävisi hänelle vain 0,7 sekuntia molempien ammuttua kisassa yhden ohilaukauksen.
Maailmanmestaruuden Kukleva voitti viestissä kolme kertaa. Ainoan henkilökohtaisen MM-mitalin hän sai vuoden 2000 kisojen yhteislähtökilpailussa, jossa hän sijoittui toiseksi.
BBC News

BBC News on Yhdistyneen kuningaskunnan yleisradioyhtiö BBC:n operatiivinen tulosyksikkö, joka vastaa uutis- ja ajankohtaisohjelmien keräämisestä ja lähettämisestä. Osasto on maailman suurin uutisorganisaatio.
BBC News julkaisee uutisia verkossa 43 kielellä.
Taisto Reimaluoto

Taisto Ilmari Reimaluoto (s. 28. syyskuuta 1961 Helsinki) on suomalainen näyttelijä.
Reimaluoto kävi Teatterikorkeakoulun vuosina 1984–1988, ja hän on teatteritaiteen maisteri. Hän esiintyi "Seitsemän veljeksen" Timona Jouko Turkan televisiosovituksessa vuonna 1989. Reimaluoto sai Pro Finlandia -mitalin vuonna 2020.
Myöhempi ura.
Sittemmin Reimaluoto on elokuvaroolien lisäksi näytellyt muun muassa Esa Kirkkopellon ja Kristian Smedsin, Pirkko Saision, Hanna Kirjavaisen, Mika Myllyahon, Saana Lavasteen, Juha Hurmeen, Kaisa Korhosen, Jussi Helmisen, Jussi Lehtosen, Kaisa-Liisa Logrenin ja Anne Rautiaisen teatteriproduktioissa ja tehnyt itse monologinäytelmiä.
Kontiolahden Jakokoskella järjesti Rospuutto-ryhmä Taisto Reimaluodon nimeä kantavan teatterifestivaalin. Pienoisfestivaali pidettiin Kontiovaaran vanhalla kyläkoululla.
Reimaluoto on valmistanut Kajaanin Runoviikolle sooloja mm. Aleksis Kiven, Paavo Rintalan, Ilpo Tiihosen, Mirkka Rekolan, Pekka Kejosen, Aulikki Oksasen, Pentti Saaritsan, Helena Sinervon, Henriikka Tavin sekä Harri Nordellin runoihin.
Reimaluoto toimi Kajaanin Runoviikon taiteellisena johtajana vuosina 2010–2018.
Hattusaari

Hattusaari on kylä Lieksassa. Se sijaitsee Kolilta Pieliseen pistävässä niemessä sekä seitsemän kilometriä pitkässä Hattusaaressa. Kolin alueen vaaroista Rintasenvaara ja sen jyrkänne Mustarintanen sijaitsevat Hattusaaren alueella. Rintasenvaaralla on Loma-Kolin laskettelurinteitä.
Historia.
Hattusaari sai ensimmäiset vakituiset asukkaansa 1600-luvun loppupuolella. 1672 Olli Ryhänen perusti talonsa saaressa nykyisen Tietävälän paikalle. Mustosia muutti Hattusaareen 1748 ja sukua asuu vieläkin ainakin Ristolan ja Jänisvaaran tiloilla.
Vuonna 1860 Hattusaari oli elinvoimainen kylä, sillä asukkaita oli henkikirjoittajan mukaan 199. Laivaliikenne ja maatalouden kukoistus kesti vielä pitkälle 1900-luvulle. Hattusalmen takaisessa Hattusaaressa toimi 1947 vielä kansakoulu, jonka väliaikaisena opettajana toimi tuolloin Kolin koulun eläkkeellä oleva opettaja Antti Ryynänen. Opettaja kuoli välitunnilla saamaansa sydänkohtaukseen keväällä 1947. Saareen saatiin pengertie helpottamaan kulkua 1970-luvun alussa.
Osa-alueet.
Hattusaaressa on linna-alkuisia paikannimiä, kuten Linnansaari ja Linnanniemi, vaikka mitään linnaan liittyvää kalliota tai muuta vastaavaa alueelta ei löydy. Hattusaaren kylän mantereen puolella on paljon niini-nimisiä paikannimiä: esimerkiksi Niinilahti, Niinivaara, Niininiemi ja Niinipatama.
Elinkeinot.
Nykyisin loma-asuntojen vuokraus on kylässä tärkeä elinkeino. Hattusaaren kylässä on paljon vesialueita, joten siellä on myös paljon vapaa-ajan asuntoja. Runsas vapaa-ajan rakennusten rakentaminen 2000-luvulla on vilkastuttanut kylän elämää.
Super Colossal

Super Colossal on Joe Satrianin 11. studioalbumi, joka julkaistiin 14. maaliskuuta 2006 levymerkillä Relativity Records.
Albumi nousi Yhdysvalloissa Billboard 200 -listan sijalle 86.
Kappaleet.
Kaikki kappaleet säveltänyt Joe Satriani.
Konon Samoslainen

Konon Samoslainen (, noin 280–220 eaa.) oli antiikin kreikkalainen tähtitieteilijä ja matemaatikko. Hän oli kotoisin Samokselta ja kuoli luultavasti Aleksandriassa, jossa hän oli Ptolemaios III:n hoviastronomi. Konon antoi nimen Bereniken hiusten tähdistölle Ptolemaioksen vaimon Berenike II:n mukaan. 
Kun Ptolemaios III oli sotaretkellä Persiassa uhrasi Berenike hiuksensa Afroditelle jotta hänen miehensä palaisi turvallisesti kotiin. Bereniken hiukset pantiin jumalattaren temppeliin Zefyrionissa, mutta ne katosivat. Temppelin vartijat olivat jo saamassa kuolemantuomion, kun Konon Samoslainen ilmoitti kuninkaalle, että hiukset ovatkin löytyneet taivaalta Afroditen lahjoittamana, jotta kaikki saisivat niitä ihailla.
Klaudios Ptolemaioksen Almagestissä Bereniken hiuksia ei mainita. Arkhimedes oli Kononin ystävä. Apollonios Pergeläinen kertoo, että Konon tutki myös kartioleikkausta.
Allenin sääntö

Allenin sääntö on biologinen sääntö, jonka mukaan kylmemmässä ilmastossa elävillä tasalämpöisillä eläimillä on yleensä lyhyemmät ruumiin ulokkeet kuin lämpimämmässä ilmastossa elävillä saman lajin tai läheisen sukulaislajin yksilöillä. Säännön esitteli ja sille nimen antoi yhdysvaltalainen eläintieteilijä Joel Asaph Allen vuonna 1877.
Selitys.
Kahden eläimen pinta-ala voi olla erisuuruinen, vaikka niiden tilavuus olisi sama. Eläimen pinta-ala vaikuttaa siihen, kuinka paljon lämpöä pääsee karkaamaan ympäristöön. Kylmässä ilmastossa turhaa lämmönhukkaa on vältettävä; pieni pinta-ala suhteessa tilavuuteen on yksi keino estää lämmön poistumista elimistöstä. Lämpimässä ilmastossa sen sijaan on tärkeää, että lämpö pääsee poistumaan elimistöstä tehokkaasti, jotta ylikuumenemiselta vältytään; tätä edistää suuri pinta-ala suhteessa tilavuuteen.
Toisin sanoen kylmässä ilmastossa elävillä tasalämpöisillä eläimillä on lyhyemmät ruumiin ulokkeet, koska pitkät ulokkeet lisäävät ruumiin pinta-alaa ja näin ollen lämmön poistumista elimistöstä. Ihon pinta-ala on kuitenkin vain yksi tekijä, joka pitää tasalämpöisen eläimen ruumiinlämpötilan tasaisena; muita ovat muun muassa verenkierron säätely, hikoilu, käyttäytyminen (esimerkiksi varjoon siirtyminen), lihasvärinä, karva- tai höyhenpeite ja rasvakerros.
Eddie Cahill

Edmund P. Cahill (s. 15. tammikuuta 1978 New York City) on yhdysvaltalainen näyttelijä.
Cahill valmistui Byram Hillsin lukiosta vuonna 1996. Hänellä on irlantilaisia ja italialaisia sukujuuria. Hänellä on kaksi siskoa, yksi vanhempi ja yksi nuorempi.
Owenin puolustus

Owenin puolustus tai kuningatarfianchetto on shakkiavaus, joka alkaa:
codice_1
Se on saanut nimensä englantilaiselta papilta ja vahvalta amatööripelaajalta John Owenilta.
Pelaamalla 1...b6 musta valmistelee fianchettoa kuningatarlähetillä b7-ruutuun, josta se osallistuu kamppailuun keskustasta. Huono puoli suunnitelmassa on, että valkea saa keskustan haltuunsa sotilailla ja tilaedun.
Valkea vastaa usein 1...b6-siirtoon 2.d4-siirrolla saaden keskustan haltuunsa. Jos valkea on huolestunut pääjatkosta, vaihtoehtoihin kuuluvat 2.c4 ja 2.Rf3.
Owenin puolustus, mukaan lukien muut epätavalliset vastaukset 1.e4-siirtoon on luokiteltu B00-luokkaan Encyclopaedia of Chess Openingsin mukaan.
Ammunta kesäolympialaisissa 1900

Pariisin kesäolympialaisissa 1900 ammunnassa kilpailtiin yhdeksässä henkilökohtaisessa lajissa ja kahdessa joukkuelajissa.
Lajeina olivat pistoolissa 25 metrin olympiapistooli, 50 metrin vapaapistooli. Kiväärissä kilpailtiin 300 m sotilaskiväärissä asentokilpailussa, makuussa, polvessa ja pystyssä. Haulikkolajina mukana oli trap-ammunta. Kilpailuissa kilpailtiin myös kyyhkysammunnassa ja villikarjuammunnassa, mutta kansainvälinen olympiakomitea ei lue niitä olympialajeiksi. Kyseinen kyyhkysammunta on olympiahistorian ainoa kilpailu (vaikkakin epävirallinen), jossa eläimiä on vahingoitettu tarkoituksellisesti. Kilpailussa kuoli noin 300 kyyhkystä.
Vapaapistoolissa ja vapaakiväärissä (= sotilaskivääri) ratkaistiin olympiakilpailun yhteydessä myös maailmanmestaruudet.
Mitalistit.
Ei-olympialajit.
Kansainvälinen olympiakomitea ei lue näitä lajeja olympialajeiksi.
Mitalitaulukko.
Pois lukien ei-olympialajit.
T-50

T-50 oli neuvostoliittolainen toisen maailmansodan aikainen kevyt panssarivaunu. Joitain edistyksellisiä piirteitä omannut vaunu oli kallis valmistaa ja teknisesti epäluotettava. Niitä rakennettiin vain 69 kappaletta.
Suunnittelu.
Vuonna 1939 Neuvostoliiton panssarijoukot alkoivat uudistua Espanjan sisällissodan kokemuksien perusteella. Alettiin suunnitella uutta vaunua, joka korvaisi T-26:n. Vaunusta oli tarkoitus tulla puna-armeijan tavallisin panssarivaunutyyppi. Piirustukset olivat valmiita tammikuussa 1941, mutta tuotanto ei voinut alkaa teknisten ongelmien vuoksi.
Samaan aikaan suunniteltiin Harkovan veturitehtaalla toista uutta panssarivaunua, jonka piti korvata BT-sarjan. Vaunu, joka sai nimen T-34, oli hyvin panssaroitu, tehokas ja hyvin liikkuva.
Saksan hyökättyä Neuvostoliittoon vuonna 1941 suurin osa raskaasta sotateollisuudesta evakuoitiin Ural-vuorille, missä tuotanto alkoi. Vaunu oli hyvä, mutta kärsi vieläkin teknisistä ongelmista ja maksoi melkein yhtä paljon kuin raskaampi ja parempi T-34, ja sen korvasi kevyenä panssarivaununa T-60 ja T-70 sekä muut kevyet panssarivaunuja, jota Neuvostoliitto vastaanotti Lend-lease-avun kautta. Vain 69 vaunua valmistettiin (joista vain 48 sai pääaseen) ennen kuin tuotanto päättyi tammikuussa 1942. Harvat tuotetut vaunut käytettiin Leningradin rintamalla. Niiden taistelukelpoisuudesta tiedetään hyvin vähän, mutta niiden sanotaan pärjänneen vuonna 1941 kaikille saksalaisvaunuille hyvin. Suomalaiset saivat sotasaaliiksi yhden vaunun, joka on nykyisin esillä Parolan panssarimuseossa.
Ominaisuudet.
Vaunu oli monilta osin hyvä: vaunussa oli hitsattu, viistetty panssari, kolmen miehen torni, johtajalle kupoli (mikä tuli muihin neuvostovaunuihin vasta 1942), ja kaikissa vaunuissa oli radio. Vaunu, kuten neuvostovaunut yleensäkin, oli kuitenkin ahdas ja V-4-moottori teknisesti epäluotettava. Luotettavuusongelmien ja korkean hinnan takia tuotanto lopetettiin.
Franck Piccard

Franck Piccard (s. 17. syyskuuta 1964) on entinen ranskalainen alppihiihtäjä ja olympiavoittaja.
Piccardin alppihiihtouran kohokohta olivat Calgaryn 1988 olympialaiset, joissa hän voitti kultaa supersuurpujottelussa ja sai pronssia syöksylaskussa. Seuraavissa olympialaisissa, Albertvillessa 1992 Piccard sai hopeaa syöksylaskussa hävittyään Itävallan Patrick Ortliebille vain 0,05 sekuntia.
Ensimmäisen maailmancupin osakilpailuvoittonsa Piccard saavutti vasta olympiavoittonsa jälkeen.
Omega (täsmennyssivu)

Omega voi tarkoittaa:
Tiede.
Omega-rasvahapot, tyydyttymättömien rasvahappojen ryhmiä, joiden nimessä oleva numero osoittaa kaksoissidoksen sijainnin hiiliketjun päästä lukien:
Lordi Kames

Henry Home, Lordi Kames (1696 – 27. joulukuuta 1782) oli skotlantilainen filosofi, joka edusti skotlantilaista valistusta ollen yksi sen johtajista. Hän sai lordin arvon vuonna 1752.
Home kirjoitti paljon omaisuuden merkityksestä yhteiskunnalle. Hänen teoksillaan oli myös suuri merkitys antropologian ja sosiologian kehitykselle seuraavan kahden sadan vuoden aikana. Teoksissaan "Historical Law Tracts" ja "Sketches on the History of Man" hän kuvasi ihmiskunnan historian nelivaiheisena. Ensimmäisessä vaiheessa ihmiset olivat metsästäjä-keräilijöitä, ja ihmiset välttelivät toisiaan. Toisessa vaiheessa ihmiset kasvattivat kotieläimiä, mikä vaati suurempien yhteiskuntien perustamista. Näissä vaiheissa ei vielä tarvittu lakeja, lukuun ottamatta perheenpään tai yhteisön johtajan määräyksiä. Kolmas vaihe oli maanviljelys, joka vaati enemmän yhteistyötä ja uusia suhteita kaupankäynnin ja työllistymisen (tai orjuuden) mahdollistamiseksi. Home katsoi, että tämä vaati uusia oikeuksia ja velvollisuuksia, ja samalla lakeja ja lain valvojia. Neljännessä vaiheessa ihmiset muuttivat kylistä ja maatiloilta satamiin ja kauppakaupunkeihin, mikä vaati edelleen lisää lakeja, mutta myös hyödytti yhä enemmän.
Homen tuttaviin kuuluivat mm. John Home, David Hume ja James Boswell. Lordi Monboddon kanssa Home väitteli usein.
Home oli mukana oikeudessa päättämässä Joseph Knightin tapauksesta. Päätöksen mukaan Skotlannissa ei sallittu orjuutta.
Tasavaltalainen kansanpuolue

Tasavaltalainen kansanpuolue (, CHP) on Turkin vanhin puolue. Se pitää perustamisajankohtanaan 9. syyskuuta 1923.
Kuvaus.
CHP on tasavaltalainen ja sekulaari ja lähinnä sosiaalidemokraattinen. Se pitää ideologianaan kemalismia, jonka periaatteita kuvaavat puolueen logon kuusi nuolta. Se on Sosialistisen internationaalin jäsen. CHP on kuitenkin saanut järjestöltä arvostelua osakseen ja SI aloitti kesäkuussa 2007 prosessin sen mahdolliseksi erottamiseksi. SI katsoo CHP:n nationalistisen retoriikan ja liittoutumisen nationalistipuolueen kanssa rikkovan se periaatteita.
Historia.
CHP on lähtöisin itsenäisyyssodan ajalta. Se julisti Kemal Atatürkin hänen kuolemansa jälkeen ikuiseksi johtajakseen ja İsmet İnönün päällikökseen. Puolueessa vaikutti kolme kemalistista suuntausta: maltillinen vasemmistolainen, keskusta-oikeistolainen ja radikaali vasemmistolainen. CHP oli vuoteen 1945 Turkin ainoa puolue. Vuoden 1946 vaaleissa se pystyi vielä pitämään valta-asemansa, mutta vuoden 1950 vaaleissa se hävisi vaalijärjestelmän vuoksi demokraattiselle puolueelle saaden vain 69/539 paikkaa. CHP siirtyi 1960-luvun loppupuolella poliittisesta keskustasta vasempaan pääsihteeri Bülent Ecevitin johdolla. Puolue lakkautettiin vuoden 1980 vallankaappauksen jälkeen, mutta se perustettiin uudelleen vuonna 1992.
Vuoden 2002 vaaleissa CHP sai 178 edustajaa Turkin suureen kansankokoukseen. Vuoden 2007 vaaleissa CHP oli vaaliliitossa Demokraattisen vasemmistopuolueen (Demokratik Sol Parti, DSP) kanssa ja sai 20,85 % äänistä ja 110 edustajaa, ml. sitoutumattomat.
Vuosina 2011–2015 järjestetyissä kolmissa vaaleissa puolue on saanut Kemal Kılıçdaroğluin johdolla tasaisesti noin 25 prosenttia äänistä.
Eesti Üliõpilaste Selts

Eesti Üliõpilaste Selts (EÜS, 'Viron ylioppilaiden seura') on 1870 perustettu virolainen miesopiskelijajärjestö. EÜS toimi aiempina vuosina Tartossa Tarton yliopiston yhteydessä, kunnes 1940 toinen maailmansota esti järjestön toimimisen normaalisti. Neuvosto-Viron aikana EÜS toimi Viron ulkopuolella Ruotsissa, Saksassa, Australiassa, Isossa-Britanniassa, Yhdysvalloissa sekä Argentiinassa maastapaenneiden jäseniensä ja heidän jälkeläistensä ylläpitämänä. Eesti Üliõpilaste Selts perustettiin 1988 Tartossa uudelleen.
EÜS synnyn taustalla on Jakob Hurt, joka toimi Tartossa kymnaasin opettajana 1868–1872. Hän kutsui virolaisia ylioppilaita kotiinsa lukemaan 1862 ilmestynyttä "Kalevipoegia". Näistä illoista Eesti Üliõpilaste Selts syntyi.
EÜS toimii pääosin Tartossa, omassa 1902 valmistuneessa talossaan osoitteessa J. Tõnissoni 1. Tämän lisäksi Viron rajojen sisäpuolella EÜSillä on myös huoneisto Tallinnassa.
EÜS:in tunnusnauhan värit ovat samat kuin Viron lipussa. Eesti Üliõpilaste Seltsin ystävyysjärjestöjä ovat Suomessa Pohjois- ja Etelä-Pohjalainen Osakunta sekä Vasa nation sekä Latviassa Austrums ja Fraternitas Lataviensis.
Benedetto Croce

Benedetto Croce (25. helmikuuta 1866 Pescasseroli, Italia – 20. marraskuuta 1952 Napoli, Italia) oli italialainen filosofi, poliitikko ja kriitikko. Hän kirjoitti useista aiheista, kuten historianfilosofiasta ja estetiikasta. Filosofisesti hän edusti uushegeliläisyyttä, poliittisesti liberalismia, vaikkakin hän vastusti laissez-faire -tyyppistä vapaakauppaa. Croce on vaikuttanut erityisesti Antonio Gramsciin.
Elämäkerta.
Benedetto Croce jäi orvoksi veljensä Alfonson kanssa vuonna 1883, kun heidän vanhempansa kuolivat Casamicciolassa sattuneessa maanjäristyksessä. Veljekset muuttivat Roomaan Silvio Spaventan luo. Benedetto opiskeli oikeustiedettä Rooman yliopistossa, mutta ei koskaan valmistunut.
Vuonna 1903 Croce perusti yhdessä Giovanni Gentilen kanssa kulttuurikritiikkiin keskittyneen julkaisun nimeltä "La Critica" ja kirjoitti siihen itse. Vuonna 1910 hänet nimitettiin Italian senaattiin ja vuosina 1920–21 hän toimi opetusministerinä Giovanni Giolittin hallituksessa. Croce kannatti aluksi Benito Mussolinin hallitusta, mutta vuonna 1925 Croce allekirjoitti "Antifasististen intellektuaalien manifestin" ja liittyi Italian liberaaliseen puolueeseen, minkä jälkeen hänestä tuli antifasistien johtohahmo Italiassa. Vuosina 1944–47 Croce toimi liberaalisen puolueen puheenjohtajana, ja vuonna 1946 hänet valittiin Italian peruslakiasäätävään kokoukseen. Toukokuussa 1948 Crocesta tuli uuden tasavaltaisen senaatin jäsen.
Sotahuuto (lehti)

Sotahuuto () on Pelastusarmeijan julkaisema lehti, joka ilmestyy 11 kertaa vuodessa. Lehden levikki perustuu tilausten lisäksi julkisilla paikoilla myyntiin. Ensimmäinen "War Cry" -lehti ilmestyi 27. joulukuuta 1879 Lontoossa Englannissa.
"Sotahuuto" ilmestyi Suomessa ensimmäisen kerran ruotsinkielisenä "Krigsropet"-lehtenä 26. huhtikuuta 1890. Ensimmäistä numeroa painettiin 1 800 kappaletta. Ensimmäinen suomenkielinen lehti ilmestyi "Pelastusarmeija"-nimisenä 8. marraskuuta 1890 alkaen. Ensimmäistä numeroa painettiin 3 000 kappaletta ja koko painos myytiin hetkessä loppuun. Vuonna 1892 lehden nimeksi vaihdettiin "Sotahuuto". Vuoteen 1895 asti suomenkielinen lehti ilmestyi kerran kuukaudessa ja ruotsinkielinen "Krigsropet" kahdesti kuukaudessa. Vuodesta 1895 alkaen "Sotahuutoa" alettiin julkaista kerran viikossa.
Kansallismielinen toimintapuolue

Kansallismielinen toimintapuolue (, MHP) on turkkilainen nationalistinen puolue. MHP ajaa turkkilaista nationalismia, turanismia ja käsitystä, että kaikki turkkilaiset jakavat yhteiset esivanhemmat. 
MHP:n edeltäjä oli Tasavaltalainen maaseudun kansallispuolue (Cumhuriyetçi Köylü Millet Partisi; CKMP), jonka johtoon entinen eversti Alparslan Türkeş nousi vuonna 1965. Puolue vastusti kommunismia. Türkeş vahvisti 1969 Adanan puoluekokouksessa asemansa johtajana ja vaihtoi puolueen nimeksi MHP:n. MHP käytti 1970-luvulla politiikassaan uskonnollisen MNP:n tavoin hyväksi vaa'ankieliasemaansa parlamentissa. MHP kiellettiin vuonna 1981. Vuoden 1980 vallankaappauksen jälkeen, jossa kaikki olemassa olleet puolueet oli hajotettu, puolue perustettiin uudelleen vuonna 1983 nimellä Konservatiivipuolue (MP). Se otti vuonna 1985 nimekseen "Milliyetçi Çalışma Partisi" (MCP)"." Vuoden 1987 parlamenttivaaleissa MCP sai vain 2,9 prosentin kannatuksen ja jäi alle kymmenen prosentin äänikynnyksen. Vanhan nimensä MHP puolue otti uudelleen käyttöön vuonna 1993. Vuoden 1995 parlamenttivaaleissa kannatus nousi lähelle äänikynnystä. 
Türkeşin vuonna 1997 tapahtuneen kuoleman jälkeen MHP pyrki Devlet Bahçelin johdolla esittämään itsensä maltillisena oikeistopuolueena ja alkoi tavoitella myös muslimiäänestäjiä luvaten muun muassa hijabin käyttökiellon kumoamista valtiollisissa laitoksissa, kuten yliopistoissa. Vuoden 1999 vaaleissa MHP sai korkeimman kannatuksensa luvattuaan muun muassa kiinnisaadun kurdijohtaja Abdullah Öcalanin hirttämistä ja pääsi mukaan koalitiohallitukseen. Hallituksessa MHP kuitenkin taipui siihen, ettei Öcalania hirtetty. Se perusteli kannanmuutosta sillä, ettei se halunnut "asettaa Turkkia hankalaan asemaan kansainvälisellä näyttämöllä". MHP ei vastustanut Turkin pyrkimystä liittyä Euroopan unioniin, mutta vuoden 2002 parlamenttivaalien alla se äänesti parlamentissa EU:n yhdenmukaistamislakeja vastaan. Vaaleissa MHP hävisi ja jäi ilman parlamenttipaikkoja.
MHP vastustaa jyrkästi neuvotteluja kurdiseparatistien kanssa ja arvostelee valtapuolue AKP:tä korruptiosta ja autoritarismista. MHP on kuitenkin tukenut AKP:ta joissain asioissa, kuten hijabin sallimisessa, vuoden 2007 presidentinvaaleissa ja 2015 parlamentin puhemiehen vaaleissa. Se on pitkään ollut parlamentin kolmanneksi suurin puolue.
Heinäkuun 2007 vaaleissa MHP sai 14,3 prosenttia äänistä ja 71 paikkaa suuressa kansankokouksessa. Vuoden 2011 vaaleissa puolue sai 13 prosenttia äänistä, kesän 2015 vaaleissa 16,3 prosenttia, mutta loppuvuoden uusintavaaleissa vain 11,9 prosenttia ja jäi neljänneksi suurimmaksi puolueeksi HDP:n jälkeen.
Harmaat sudet -järjestön on katsottu olevan yhteyksissä puolueeseen ja toimineen sen aseellisena siipenä.
Denis Dutton

Denis Dutton (9. helmikuuta 1944 Los Angeles – 28. joulukuuta 2010) oli yhdysvaltalaissyntyinen uusiseelantilainen filosofi. Hän opetti Canterburyn yliopistossa Christchurchissä. Dutton valmistui Kalifornian yliopistosta Santa Barbarasta. Hän opetti Michigan-Dearbornin yliopistossa yksitoista vuotta ennen kuin muutti Uuteen-Seelantiin vuonna 1984.
Dutton on kirjoittanut erityisesti estetiikasta.
Tom Pappas

Tom Pappas (s. 6. syyskuuta 1976, Azalea, Oregon) on yhdysvaltalainen kymmenottelija.
Pappasin isoisä oli showpainija, joka kannusti Pappasta urheilemaan. Pappas harrasti high school -aikoinaan amerikkalaista jalkapalloa, baseballia, koripalloa ja painia. Hän voitti 1995 maansa nuorten mestaruuden sekä Pan-Amerikan kisojen nuorten mestaruuden kymmenottelussa. Hän oli vuoden 1998 sivussa polvivamman takia, mutta 1999 paransi ennätystään lähes 800 pisteellä tehden uuden college-ennätyksen 8463. Hän voitti samana vuonna NCAA-mestaruuden ja kilpaili Sevillan MM-kisoissa, joissa keskeytti. Seuraavana vuonna hän voitti Yhdysvaltain-mestaruuden sisäradoilla seitsenottelussa ja ulkoradoilla kymmenottelussa ja sijoittui Sydneyn olympialaisissa viidenneksi.
Pappas voitti 2002 maansa mestaruuden sekä sisä- että ulkoradoilla. Seuraavana vuonna hän voitti seitsenottelun maailmanmestaruuden Birminghamin sisäratojen MM-kisoissa pistein 6361. Myöhemmin samana vuonna hän voitti kymmenottelun Yhdysvaltain-mestaruuden sekä MM-kultaa Pariisin MM-kisoissa tuloksella 8750. Hän sai samana vuonna Jesse Owens -palkinnon. Ateenan olympialaisissa 2004 hän keskeytti.
Pappasin isä Nick piti hallussaan maanopeusennätystä yli 700 kilometrin tuntinopeudella. Hänen veljensä Paulin ennätys kymmenottelussa on 7303 vuodelta 1997.
Vaeltava juutalainen

Vaeltava juutalainen voi viitata:
Thomas Gore

Thomas Pryor Gore (10. joulukuuta 1870 – 16. maaliskuuta 1949) oli Yhdysvaltain demokraattisen puolueen poliitikko. Hän syntyi Mississippissä, muutti vuonna 1901 Oklahomaan ja tuli sieltä valituksi Yhdysvaltain senaatin jäseneksi vuosina 1907–1921 ja 1931–1937.
Gore menetti 8-vuotiaana tapaturmaisesti näön toisesta silmästään. Myös hänen toisen silmänsä näkö alkoi heiketä, ja muutaman vuoden kuluttua hän oli täysin sokea. Poliittisen uransa jälkeen hän toimi Washington DC:ssä lakimiehenä, kunnes kuoli 78 vuoden iässä. 
Thomas P. Gore eli vuodesta 1900 avioliitossa Nina Belle Kayn kanssa. Pari sai kaksi lasta: Nina Goren (1903–1978) ja Thomas Notley Goren (1910–). Hänen tyttärenpoikansa oli kirjailija Gore Vidal (1925–2012).
Paul D. Travis julkaisi vuonna 1967 Goren elämäkertateoksen "Thomas P. Gore: Blind Senator from Oklahoma".
Dike

Dike (, "oikeus") oli kreikkalaisessa mytologiassa oikeudenmukaisuuden ja oikeuden jumalatar. Hän oli myös yksi kolmesta toisen sukupolven horista sisariensa Eunomian ja Eirenen rinnalla. Useimmiten Diken vanhemmiksi mainitaan Zeus ja Themis, ja itse Zeus oli asettanut hänet vahtimaan ihmisten toimia. Siinä missä hänen äitinsä hallitsi jumalaista oikeudenkäyttöä, Dike itse oli maallisen oikeuden jumalatar. Hänen kerrotaankin tuoneen aina isälleen tiedoksi tapaukset, joissa tuomari oli tehnyt päätöksensä epärehellisin perustein.
Dike muistuttaa Astraiaa, ja kaiken vääryyden vihollisena hänen tehtävänsä oli osittain samankaltainen erinyksien kanssa; tosin sen lisäksi, että hän rankaisi väärintekijöitä, hän myös palkitsi hyveellisiä. Hänen vastakohtansa oli Adikia, epäoikeudenmukaisuuden jumalatar, ja heidät kuvattiinkin antiikin taiteessa usein yhdessä – Dike pitää Adikiaa kiinni ja rankaisee tätä sauvallaan tai kuristaa tätä. Dikellä kerrotaan olleen myös tytär, Hesykhia.
Saaren rautatieasema

Saaren rautatieasema () on rautatieliikennepaikka Karjalan radalla Parikkalassa, noin kilometrin päässä entisen Saaren kunnan keskustaajamasta Akonpohjasta. 
Karjalan radan uusi osuus Parikkalasta Tohmajärven Säkäniemeen, radan vanhalle linjalle, avattiin liikenteelle vuonna 1966, ja Saaren rautatieasema otettiin käyttöön muutamaa vuotta myöhemmin. Henkilöliikenne asemalla on lopetettu kesällä 2005, mutta matkustajalaituri on jäljellä pääraiteella. Nykyisin asemaa käytetään lähinnä liikenteenhoidollisissa tarkoituksissa junakohtauspaikkana.
Tsuen Wan (piiri)

Tsuen Wan () on yksi Hongkongin 18 piiristä. Se sijaitsee Uusien territorioiden lounaisosassa. Alueen pinta-ala on 62,61 km2 ja asukasluku vuonna 2021 oli 320 094.
Piirin asukkaiden mediaanitulot, 20 000 dollaria, ovat Uusien territorioiden suurimmat yhdessä Sai Kungin kanssa. Mass Transit Railwayn Tsuen Wan Line -linja kulkee alueen läpi.
Maantiede.
Tsuen Wan sijaitsee Uusien territorioiden lounaisosassa, pääosin mantereella. Sitä rajaavat idässä Wo Yi Hop Road ja Texaco Road, lännessä Tsing Lung Taun asuinalue ja pohjoisessa Tai Mo Shanin kukkulat. Piirin etelärajana on niemimaan rantaviiva. Mantereella olevan osan lisäksi Tsuen Waniin kuuluvat Lantaun saaren pohjoiskärki sekä mantereen ja Lantaun välissä oleva pieni saari Ma Wan.
Tsuen Wanin naapuripiirit ovat idässä Tuen Mun, pohjoisessa Yuen Long, koillisessa Tai Po, idässä Sha Tin, kaakossa Kwai Tsing ja Lantaun saarella Islands.
Historia.
Tsuen Wan tunnettiin alun perin nimellä Chien Wan, joka tarkoittaa kantoninkiinaksi matalaa lahtea. Alueella asui vuonna 1898 noin 3 000 ihmistä. Heistä moni oli hakka-kiinalaisia, jotka hankkivat elantonsa pääasiassa kalastuksella ja maanviljelyllä. Kun alueelle 1950-luvulla alkoi virrata pääomaa ja osaavaa työvoimaa, sinne kehittyi kukoistava pienteollisuuden keskus. Hiljalleen Tsuen Wanista tuli Hongkongin tekstiiliteollisuuden keskus, jossa oli menestyviä vaate- ja elektroniikkateollisuuden yrityksiä.
Vuonna 1961 Tsuen Wanista tuli ensimmäinen Hongkongin satelliittikaupunki Uusien territorioiden alueella. Vuonna 1970 se otettiin mukaan ohjelmaan, jossa kehitettiin "new town" -nimellä tunnettuja uudelleen rakennettuja asuinalueita. Siitä tulikin koko Hongkongin ensimmäinen "new town". Asutuksen kehittyessä teollisuus alueella alkoi vähetä, ja vanhoja teollisuusrakennuksia muutettiin esimerkiksi liiketiloiksi.
Nykytila.
Tsuen Wanissa asui 320 094 ihmistä vuonna 2021. Se on varsin hyvätuloista aluetta. Piirin asukkaiden kuukausittaiset mediaanitulot, 20 000 dollaria, ovat Uusien territorioiden suurimmat yhdessä Sai Kungin kanssa. Muualta Hongkongista suurituloisempia alueita löytyy vain kaupungin keskustaan kuuluvalta Hongkongin saaren pohjoisrannalta. Asukkaista lähes 300 000 on etnisiä kiinalaisia. Suurimpia vähemmistöjä ovat filippiiniläiset ja indonesialaiset.
Tsuen Wanin tärkein asutuskeskus on Tsuen Wan New Town, joka levittäytyy osin myös Kwai Tsingin piirin alueelle. Sen keskustaan on rakennettu laaja verkosto katettuja kävelysiltoja, joka ulottuu Tsuen Wanin ja Tsuen Wan Westin metroasemilta ympäröiville asuinalueille ja kauppakeskuksiin.
Alueen tärkeimpiin nähtävyyksiin kuuluvat entisessä hakka-kansan kylässä toimiva Sam Tung Uk Museum ja vanhaan teollisuusrakennukseen tehty kauppakeskus The Mills. Tsuen Wanin alueella sijaitsevat Tai Mo Shanin ja Shing Munin luonnonpuistot ("country park"). Hong Kong Disneyland Resort sijaitsee osittain Tsuen Waniin kuuluvalla Lantaun saaren pohjoiskärjellä.
Samola

Samola oli kylä entisessä Viipurin maalaiskunnassa Suomen Neuvostoliitolle luovuttamalla alueella. Nykyisin alue kuuluu Venäjän Leningradin alueen Viipurin piiriin, mutta alueella on vain vähän asutusta eikä sillä ole venäläistä asutusnimeä.
Samola sijaitsi Viipurin maalaiskunnan eteläosassa Viipurinlahden itärannalla, osittain Lihaniemellä. Manneralueen lisäksi kylään kuului Viipurinlahden saaria, joista suurimmat ovat Lasisaari ja Kuhaluoto. Kylä rajoittui etelässä Johannekseen ja Viipurin ulkosatama-alueeseen Uuraaseen. Maalaiskunnan puolella naapurikyliä olivat Lihaniemi, Yläsommee, Rikkola ja Savolainen. Kylän keskusta sijaitsi Lihaniemen tyvessä Viipurinlahden rannalla. Aivan kylän itäisimmän osan kautta kulki Viipuri–Koivisto-rata ja kantatie 64 Viipurista Koivistolle.
Vuonna 1937 kylässä oli 378 asukasta. Kylän keskustassa sijaitsi Samolan kansakoulu. Koulu aloitti toimintansa vuokratiloissa vuonna 1906 ja oma koulurakennus valmistui vuonna 1926. Vuonna 1939 koulussa oli kaksi opettajaa ja 31 oppilasta. Samolassa toimi nuorisoseura ja vuonna 1934 perustettu Samolan marttayhdistys. Kylässä oli Mahkosen yksityiskauppa ja Samolan osuuskaupalla oli myymälöitä monissa naapurikylissä. Samolan osuuskauppa liittyi Viipurissa toimineeseen Osuusliike Torkkeliin vuonna 1941. Samolan väestö sai elantonsa pääasiassa maataloudesta. Vuonna 1937 kylässä oli 630 ha metsää, 245 ha peltoa ja 40 ha niittyä. Kalastusta harjoitettiin sivuelinkeinona.
Historia.
Talvisodan aikana Samola, kuten muunkin Viipurin maalaiskunnan väestö evakuoitiin Keski-Suomeen. Sodan loppuvaiheessa taistelut ulottuivat Samolaan asti. Moskovan rauhassa alue luovutettiin Neuvostoliitolle. Jatkosodassa alue vallattiin takaisin 1941 ja väestö pääsi palaamaan koteihinsa, mutta uusi evakuointi oli edessä vuonna 1944.
Hongkongin saari

Hongkongin saari (; ) on saari Hongkongin eteläisessä osassa. Saaren pinta-ala on 78,52 km². Yhdistynyt kuningaskunta valloitti saaren ensimmäisessä oopiumsodassa 1840-luvun alussa ja perusti Victoria Cityn alueelle.
Saaren keskinen alue on historiallinen, poliittinen ja kaupallinen keskus. Saaren pohjoinen rannikko muodostaa Victoria Harbourin eteläisen rannan. Syvien vesien ansiosta suuret kauppalaivat pääsevät satamaan. Causeway Bay on kaupan ja kulttuurin keskittymä saaren pohjoisosassa.
Tai Mo Shan

Tai Mo Shan () on Hongkongin korkein kukkula (956 m merenpinnan yläpuolella). Se sijaitsee suunnilleen Uusien territorioiden maantieteellisessä keskipisteessä.
Tai Mo Shania ympäröi 14,4 neliökilometrin kokoinen Tai Mo Shanin luonnonpuisto, joka perustettiin vuonna 1979.
NRJ Radio Awards

NRJ Radio Awards on Radio NRJ:n järjestämä tapahtuma, jossa palkitaan musiikkialan parhaimmistoa. Se on järjestetty Suomessa kolmesti, vuosina 2005–2007. Kyseessä on Pohjoismaiden suurin musiikkitapahtuma.
Voittajat.
2001.
Vuoden 2001 NRJ Radio Awards pidettiin Tukholmassa, Ruotsissa.
2005.
Vuoden 2005 NRJ Radio Awards pidettiin Helsingin Hartwall Areenalla.
2007.
Vuonna 2007 monet maat pitivät oman NRJ Radio Awardsin, Suomessa se pidettiin jälleen Hartwall Areenalla.
Torri Edwards

Torri Edwards (s. 31. tammikuuta 1977 Fontana, Kalifornia) on yhdysvaltalainen pikajuoksija.
Edwardsin oli tarkoitus kilpailla Sydneyn olympialaisissa 2000 ainoastaan 4 × 100 metrin viestijuoksussa, mutta Inger Millerin loukkaantumisen takia hän pääsi mukaan myös henkilökohtaiselle 100 metrin juoksuun, jossa karsiutui puolivälierissä ajalla 11,32 sekä 200 metrin juoksuun, jossa karsiutui välierissä ajalla 23,06. Pikaviestissä hän oli mukana pronssia juosseessa joukkueessa. Kauden lopussa hän juoksi GP-finaalissa 200 metrillä seitsemänneksi. Birminghamin sisäratojen MM-kisoissa 2003 hän voitti pronssia 60 metrin juoksussa ajalla 7,17. Myöhemmin samana vuonna hän voitti MM-kultaa Pariisin ulkoratojen MM-kisoissa 100 metrillä ajalla 10,93, MM-hopeaa 200 metrillä ajalla 22,47 sekä MM-hopeaa pikaviestissä. Kauden lopussa hän juoksi kolmanneksi sekä 100 että 200 metrillä.
Edwards sijoittui neljänneksi Budapestin sisäratojen MM-kisoissa 2004 60 metrillä ajalla 7,16. Samana vuonna hän kärähti dopingista ja sai kahden vuoden kilpailukiellon, joka myöhemmin lyhennettiin 15 kuukauden pituiseksi. Hän palasi radoille vuonna 2006, jolloin hän juoksi 100 metrillä toiseksi sekä yleisurheilun maailmancupissa.
Osakan MM-kisoissa 2007 hän voitti pikaviestissä kultaa ja juoksi sadalla metrillä neljänneksi. Pekingin olympialaisissa 2008 hän karsiutui 4×100 metrin viestissä alkuerissä ja sijoittui 100 metrillä kahdeksanneksi.
Lähde: IAAF
Asandros

Asandros Agathonin poika (, eli 300-luvulla eaa.) oli makedonialainen sotilas ja yksi Aleksanteri Suuren seuraajista eli diadokeista. Asandros oli Antigonos I:n sukulainen. 
Vuonna 323 eaa. hänet nimitettiin Kaarian satraapiksi. Ensimmäisessä diadokkisodassa Asandros liittoutui Antigonoksen kanssa Perdikkasta vastaan. Triparadisoksessa pidetyssä kokouksessa diadokit päättivät että Asandros sai jatkaa Kaarian satraappina. Aluksi Asandros soti huonolla menestyksellä Alketasta ja Attalosta vastaan. Asandros huolestui kuitenkin pian Antigonoksen kasvavasta vallasta ja päätti loikata Ptolemaios I:n puolelle. Ptolemaios lähetti Myrmidonin ja palkkasotilaita auttamaan Asandrosta Antigonoksen veljenpoikaa Polemaiosta (myös Ptolemaios) vastaan. Asandros matkusti tämän jälkeen Ateenaan jossa Kassandros lähetti Prepalaoksen joukkojen kanssa Vähään-Aasiaan auttamaan Asandrosta. Asandroksen joukot kärsivät kuitenkin tappion Polemaiosta vastaan ja Asandroksen oli pakko antautua Antigonokselle. Asandros luopui kaikista oikeuksistaan Kaarian kreikkalaisiin kaupunkeihin ja antoi veljensä Agathonin panttivangiksi Antigonokselle. Asandros katui kuitenkin pian tekoaan. Saatuaan veljensä vapautettua Asandros kääntyi Ptolemaioksen ja Seleukoksen puoleen. Antigonos valtasi tämän jälkeen Kaarian. Tämän jälkeen Asandroksen elämästä ei tiedetä mitään.
SS Iron Mountain

Siipiratasalus SS "Iron Mountain" oli peräsiipirattaalla varustettu Mississippijoella vuosina 1864–1872 liikennöinyt höyrylaiva. Alus oli 54,86 metrin (180 jalan) pituinen ja 10,67 metrin (35 jalan) levyinen.
Alus ajoi karille ja upposi vuonna 1882. Legendan mukaan se kuitenkin katosi mystisesti.
Uppoaminen.
Alus oli matkalla Vicksburgista 25. maaliskuuta 1882, ja ajoi karille Stumpy Pointissa, lähellä Island 102:ta, mikä repi aluksen runkoon reiän ja sai sen uppoamaan. Miehistö ryntäsi yhdelle lautoista ja pakeni. Aluksen sisäkkö nimeltään Ellen Anderson oli jäänyt jumiin kannen alle ja hukkui. Hänen ruumiinsa löytyi seuraavana päivänä romujen seasta, mutta itse laiva oli jo kadonnut.
Lisää romua löytyi 30. kesäkuuta, useita kilometrejä uppoamispaikasta. Aluksen uppoamisesta kerrottiin paikallisessa lehdistössä, kuten Vicksburgin "Daily Commercial" 27. maaliskuuta ja "Daily Memphis Avalanche" 28. maaliskuuta. Alus löydettiin vasta myöhemmin, nähtävästi tulvavesien uudelleen pintaan nostamana ja matalikon läpi kuljettamana, ja ajautuneena puuvillapellolle Omega Landingissa, lähellä Louisianan Tallulahia.
Legenda.
Legendan mukaan alus oli kesäkuussa 1872 matkalla Louisianan New Orleansista Pennsylvanian Pittsburghiin (toisten lähteiden mukaan alus oli matkalla päinvastaiseen suuntaan) sokerilastissa. Aluksella oli 55 matkustajaa ja miehistön jäsentä, ja se hinasi perässään puuvillalla lastattuja proomuja.
Alus nähtiin viimeisen kerran, kun se lähti Mississippin Vicksburgista. Samana päivänä, kaksi tuntia "Iron Mountainin" jälkeen lähtenyt siipiratasalus SS "Iroquois Chief" löysi "Iron Mountainin" proomut ajelehtimasta joella. "Iroquois Chief" jäi odottamaan "Iron Mountainin" saapuvan paikalle hakemaan proomut, mutta alus ei koskaan saapunut. Lisäksi näytti siltä, että proomuja laivassa kiinni pitäneet köydet oli katkaistu. Alusta etsittiin mutta tuloksetta: aluksesta tai sen matkustajista tai miehistöstä löydetty jälkeäkään.
Legendaa toistetaan usein totuutena, kuten esimerkiksi Frank Edwardsin vuoden 1956 kirjassa "Strangest of All", Paul Beggin vuoden 1979 kirjassa "Into Thin Air", Valittujen Palojen vuoden 1982 kirjassa "Mysteries of the Unexplained", Louis L'Amourin vuoden 1987 kirjassa "The Haunted Mesa" ja Charles Berlitzin vuoden 1988 kirjassa "World of Strange Phenomena". Useimmat versiot tarinasta antavat katoamisvuodeksi 1872, joka itse asiassa oli ennen aluksen vesillelaskua.
Pontiset vuoret

Pontiset vuoret eli Kaçkarvuoret sijaitsevat Turkin pohjoisrannikolla. Ne ulottuvat Bosporinsalmelta Turkin ja Georgian rajalle. Pontiset vuoret koostuvat länsi-itäsuuntaisista vuorijonoista. Vuorten korkeus kasvaa itäänpäin mentäessä, lännessä korkeimmat huiput ulottuvat noin 1 000 metriin, idässä yli 3 000 metriin. Merkittävimpiä huippuja ovat Ilgaz (2 565 m), Yildiz (2 537 m) ja Kackar (3 937 m).
&lt;br clear=all&gt;
Romany Malco

Romany Romanic Malco, Jr. (s. 18. marraskuuta 1968 Brooklyn, New York) on yhdysvaltalainen rap-artisti ja näyttelijä. 
Malcon vanhemmat ovat trinidadilaisia, ja hän itse on sukunsa ensimmäinen Yhdysvalloissa syntynyt jäsen. Hän aloitti rap-harrastuksen 7-vuotiaana nimellä Kid Nice. Teini-ikäisenä hän liittyi R.M.G.-nimiseen rapryhmään, joka siirryttyään Los Angelesiin vaihtoi nimensä College Boyziksi. Se sai hitin singlellään "Victim of the Ghetto".
Myöhemmin Malco toimi tuottajana muiden muassa Paula Abdulille ja CeCe Penistonille. Lisäksi hän työskenteli elokuvien soundtrackien parissa. John Leguizamo pyysi Malcoa yrittämään näyttelemistä, kun tämä oli työstämässä soundtrackia Leguizamon elokuvaan "Kiusanhenki" ("The Pest", 1997).
Malco on nyttemmin menestynyt näyttelijänurallaan; hänellä on Conrad Shepardin rooli televisiosarjassa "Weeds". Lisäksi hän esitti erästä päähenkilö Andyn ystävistä komediassa "40 v. ja neitsyt" (2005). Malcon esittämä Jay kuuluu kolmikkoon, joka Andyn kanssa pokeria pelatessaan keksii tämän olevan neitsyt ja pyrkivät järjestämään Andylle sukupuolisuhteen. 
Malcon muihin rooleihin lukeutuu osa TV-elokuvassa "Too Legit: MC Hammer – tositarina" (2001).
Tiedotus- ja suhdetoiminta

Tiedotus- ja suhdetoiminta (PR, public relations) on yksi markkinointiviestinnän muoto, jolla pyritään kehittämään yhteistyötä yrityksen ja sen sidosryhmien välillä. Tiedotus- ja suhdetoiminta voidaan jakaa ulkoiseen tiedottamiseen ja sisäiseen tiedottamiseen. Ulkoisessa tiedottamisessa hoidetaan suhteita yrityksen ulkopuolisiin sidosryhmiin.
Sisäisellä suhdetoiminnalla panostetaan yrityksen sisäisiin sidosryhmiin ja sen tavoitteena voi olla myönteisen yrityskuvan luominen, henkilöiden sitouttaminen yritykseen, ilmapiirin parantaminen yrityksessä jne.
Santa Justa Klan

Santa Justa Klan (SJK) on vuonna 2005 perustettu espanjalainen yhtye, jonka musiikki on hip hop -vaikutteista poppia. Siihen kuuluvat "Serranon perhe" -televisiosarjan näyttelijät Natalia Sánchez (Teté), Víctor Elías (Guille), Andrés de la Cruz (Boliche) ja Adrián Rodríguez (DVD). Yhtye teki ensiesiintymisensä sarjan vuonna 2005 esitetyllä neljännellä tuotantokaudella kappaleellaan ”A toda mecha”, ja ensimmäiset varsinaiset konsertit seurasivat myöhemmin kesällä 2005. Bändi on kuitenkin jo lopettanut. Yhtyeen jäsenet esiintyvät mediassa usein roolinimillään.
Santa Justa Klan on julkaissut albumit "S.J.K." (2005) ja "D.P.M." (2006), joista ensimmäinen myi platinaa Espanjassa. Albumit tuotti myös "Serranon perheen" tuotantoyhtiönä toiminut Globomedia ja julkaisi Espanjassa DRO. Sarjan suursuosion myötä albumit julkaistiin Suomessa Warnerin kautta.
Julkaisut.
Albumista julkaistiin myös bonuskappaleita ja DVD:n sisältävä erikoispainos.
Johan Matthias Sundwall

Johan Matthias Sundwall (myös "Johann", "Mathias", "Sundvall") (27. toukokuuta 1793 Turku – 6. syyskuuta 1843 Helsinki) oli suomalainen filosofi ja professori.
Sundwall toimi Turun akatemian teoreettisen filosofian dosenttina vuodesta 1818 ja teoreettisen ja käytännöllisen filosofian apulaisena vuodesta 1825. Hän sai professorin arvonimen vuonna 1829. Samana vuonna hän toimi myös Turun lukion filosofian ja luonnonhistorian lehtorina.
Sundwallista tuli Aleksanterin yliopiston teologisen siveysopin professori vuonna 1833. Samaan aikaan hän toimi Maskun kirkkoherrana vuodesta 1833 ja Janakkalan kirkkoherrana vuodesta 1834. Hän oli Turun tuomiokapitulin jäsen vuosina 1829–1833.
Sundwallin vanhemmat olivat rovasti, valtiopäivämies Johan Sundwall ja Johanna Fredrika Söderberg. Hänen puolisonsa oli Johanna Vilhelmina Aejmelaeus (k. 1877). Heidän poikansa oli valtiopäivämies, seminaarinjohtaja Fredrik Sundwall.
Johannes Ihmeidentekijä

Pyhä Johannes Ihmeidentekijä (, oik. Mihail Borisovitš Maksimovitš, ; 4. kesäkuuta 1896 Adamovka, Harkovan kuvernementti, Venäjän keisarikunta – 2. heinäkuuta 1966 Seattle, Yhdysvallat) oli venäläinen emigrantti, asketisti ja ortodoksinen kirkonmies, joka toimi Venäjän ortodoksisen ulkomaalaiskirkon arkkipiispana Shanghaissa, Länsi-Euroopassa ja San Franciscossa. Johannes tunnettiin ihmeidentekijänä. Venäjän ulkomaalaiskirkko kanonisoi hänet pyhimykseksi vuonna 1994 ja Moskovan patriarkaatti vuonna 2008 ("Shanghain ja San Franciscon Pyhä Johannes Ihmeidentekijä").
Myynninedistäminen

Myynninedistäminen () on yksi yrityksen markkinoinnin tukitoimista. Se tarkoittaa kaikkia toimenpiteitä, joiden tarkoitus on kannustaa markkinoivan yrityksen myyjiä ja jälleenmyyjiä myymään yrityksen tuotteita tai palveluita tuloksellisemmin ja vaikuttaa myös asiakkaiden ostohalua lisäävästi. Koska tähän voi liittyä myös muun muassa koulutusta, mainontaa ja suhdetoimintaa, on myynninedistämistä usein vaikea erottaa omaksi kokonaisuudekseen yrityksen markkinointikeinojen valikoimassa.
Myynninedistämisellä tarkoitetaan useimmin toimenpiteitä, joiden tarkoitus on lisätä myyntiä lyhyellä tähtäyksellä. Yleisimmin myynninedistämiseksi kutsutaan tilapäisiä erikoistoimenpiteitä, kuten myyntikilpailuja tai asiakaskilpailuja, ilmaisnäytteitä tai myyjille tai asiakkaille suunnattuja tapahtumia tai osallistumisia alan messuille.
Myyntihenkilöstöön kohdistettu myynninedistäminen voi tähdätä seuraaviin tavoitteisiin:
Tuotteen loppukäyttäjiin kohdistetun myynninedistämisen tavoitteita voivat olla:
Myyntihenkilöstöön ja jakelutiehen painottuvaa myynninedistämistoimintaa sanotaan "työntöstrategiaksi" () ja loppukäyttäjiin kohdistuviin toimenpiteisiin painottuvaa toimintaa "vetostrategiaksi" (). Nämä strategiat eivät sulje toisiaan pois, vaan niitä voidaan käyttää myös yhdessä.
Nexus (virolainen yhtye)

Nexus oli vuosina 2003–2006 soittanut virolainen tyttöbändi, joka nousi nopeasti yhdeksi suurimmista popyhtyeistä Virossa. Nexusuksen kokoonpanoon kuuluivat Janne Saar, Merlyn Uusküla ja Helen Randmäe. 
Uusküla aloitti laulamisen kuorossa. Vuonna 2001 Uusküla voitti yleisön suosikkitittelin "Kaks takti ette" -laulukilpailussa, jossa hän oli nuorin esiintyvä artisti. Randmäe on panostanut enemmän tanssimiseen. Laulamisessa häntä ovat opastaneet virolaiset muusikot Lea Liitmaa ja Kelli Uustani. Saar aloitti laulamisen Viron televisiokanavan ETV:n musiikkipainotteisessa lastenohjelmassa "Laulustuudio". Saar opiskeli myös Nõmmen musiikkikoulussa viulunsoittoa ja otti osaa "Kaks takti ette" -laulukilpailuun. 
Yhtyeen kaksi ensimmäistä albumia "Nii kuum" ja "Nexus 2" koostuvat pitkälti dance pop -kappaleista. Kolmas albumi "Nii head tüdrukud ei tee" poikkeaa edeltäjistään rock-vivahteillaan. Vuonna 2005 kesäkuussa Nexus keikkaili yhdessä Toe Tag -ja Terminaator -nimisten virolaisten yhtyeiden kanssa. Vuoden 2006 elokuussa Nexus kertoi lopettavansa toimintansa. Viimeisen keikan yhtye soitti 9. syyskuuta 2006 Tarttossa.
Syvään päähän

Syvään päähän on Eppu Normaalin 14. studioalbumi. Albumista on julkaistu cd-painoksen lisäksi myös digipack- ja vinyylipainokset. Albumilta julkaistiin single ”Jokainen hetki historian”. Levyn kannen on maalannut ”ankkataiteilija” Kaj Stenvall. Koko albumi, lukuun ottamatta rumpuja, on äänitetty Tajukankaalla eli Pantse Syrjän omassa studiossa. Kaikki albumin raidat on säveltänyt Pantse ja sanoittanut Martti Syrjä.
"Syvään päähän" ylitti kultalevyrajan julkaisupäivänään. Levyä myytiin ensimmäisen myyntipäivän aikana lähes 20 000 kappaletta. Albumin myynti ylitti myös syyskuussa platinalevyyn oikeuttavan 30 000 kappaleen rajan. Albumia on tähän mennessä myyty lähes 40 000 kappaletta.